मेडिकल इमरजेंसी के चलते न्यूयॉर्क से दिल्ली आ रही एअर इंडिया की फ्लाइट लंदन डायवर्ट
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar इलाहाबाद हाईकोर्ट में डोलो-650 टैबलेट बनाने वाली दवा कंपनी के खिलाफ याचिका पर सुनवाई होगी
न्यूयॉर्क से दिल्ली आ रही एअर इंडिया की फ्लाइट को लंदन डायवर्ट किया गया है। एक अधिकारी ने बताया कि फ्लाइट ने जॉन एफ केनेडी एयरपोर्ट से उड़ान भरी थी, लेकिन एक पैसेंजर को मेडिकल इमरजेंसी हुई, जिसकी वजह से फ्लाइट को लंदन के हीथ्रो एयरपोर्ट पर डायवर्ट करना पड़ा।
पैसेंजर को लंदन उतारने के बाद फ्लाइट दिल्ली के लिए उड़ान भरेगी। इस मेडिकल इमरजेंसी के चलते फ्लाइट 6-7 घंटे की देरी से दिल्ली एयरपोर्ट पर लैंड होगी। विमान में 350 से अधिक पैसेंजर सवार हैं। न्यूयॉर्क से दिल्ली की दूरी तय करने में एअर इंडिया विमान को लगभग 14 घंटे लगते हैं।
आज की अन्य बड़ी खबरें...
सोनू निगम पर मुंबई के चेम्बूर में कंसर्ट के दौरान धक्का मुक्की, बॉडीगार्ड्स ने बचाया
सिंगर सोनू निगम के साथ मुंबई के चेम्बूर में एक कंसर्ट में सेल्फी लेने के दौरान धक्का-मुक्की हो गई। सोनू निगम सुरक्षित हैं लेकिन उनके भाई को चोट आई है। दोनों भाई इस समय चेम्बूर के जेन हॉस्पिटल में हैं। सोनू ने बताया कि उन्हें उनके बॉडीगार्ड्स ने बचाया है और वे इस समय ज्यादा बात करने की स्थिति में नहीं हैं।
पुलिस का कहना है कि विधायक फटर्डेकर का बेटा या भतीजा स्टेज पर सेल्फी लेने गया था, लेकिन सिक्योरिटी ने रोक दिया। जिसको लेकर विवाद हो गया। जब पुलिस की टीम सोनू से मिली तो उस वक्त उन्होंने शिकायत नहीं की। शिकायत आती है तो कार्रवाई होगी।
गरीब रथ एक्सप्रेस में बम की सूचना,धौलपुर जंक्शन पर रुकवाकर जांच की जा रही
हजरत निजामुद्दीन से चेन्नई सेंट्रल जाने वाली गरीब रथ एक्सप्रेस में बम की सूचना मिलने पर ट्रेन को धौलपुर जंक्शन पर रुकवाया गया। ट्रेन में तलाशी अभियान चलाया गया और मौके पर पुलिस, आरपीएफ और जीआरपी के जवान सहित डॉग स्क्वाड की टीम मौजूद है।
गुजरात के पूर्व राज्यपाल ओम प्रकाश कोहली का निधन, कुछ दिनों से बीमार थे 
गुजरात के पूर्व राज्यपाल और राज्यसभा सांसद रहे ओम प्रकाश कोहली का सोमवार को 87 वर्ष की उम्र में निधन हो गया। पीएम नरेंद्र मोदी ने उनके निधन पर शोक व्यक्त किया। कोहली कुछ दिनों से बीमार चल रहे थे। कोहली अखिल भारतीय विद्यार्थी परिषद के अध्यक्ष भी रहे। भाजपा में उन्होंने दिल्ली इकाई में विभिन्न पदों पर काम किया। 
धनखड़ ने संसदीय समिति से कहा, 12 विपक्षी सांसदों के खिलाफ विशेषाधिकार हनन की जांच करें
राज्यसभा के सभापति जगदीप धनखड़ ने एक संसदीय समिति से कांग्रेस और आप के 12 विपक्षी सांसदों के सदन के वेल में बार-बार घुसने, नारेबाजी करने और सदन की कार्यवाही बाधित करने के कथित विशेषाधिकार हनन की जांच करने को कहा है।
राज्यसभा के बुलेटिन के मुताबिक, नौ सांसद कांग्रेस से और तीन आम आदमी पार्टी (आप) से हैं। कांग्रेस सांसद शक्तिसिंह गोहिल, नारनभाई जे राठवा, सैयद नासिर हुसैन, कुमार केतकर, इमरान प्रतापगढ़ी, एल हनुमंथैया, फूलो देवी नेताम, जेबी माथेर हिशम और रंजीत रंजन हैं। आप के सदस्य संजय सिंह, सुशील कुमार गुप्ता और संदीप कुमार पाठक हैं।
बीवीआर सुब्रह्मण्यम नीति आयोग के नए CEO होंगे, अय्यर वर्ल्ड बैंक के डायरेक्टर बने
केंद्र सरकार ने सोमवार को बीवीआर सुब्रह्मण्यम को नीति आयोग का नया CEO नियुक्त किया है। कैबिनेट की नियुक्ति समिति ने उनकी नियुक्ति को मंजूरी दे दी है। वह परमेश्वरन अय्यर का स्थान लेंगे। अय्यर को दो साल के लिए विश्व बैंक मुख्यालय, वाशिंगटन में कार्यकारी निदेशक नियुक्त किया गया है। सुब्रह्मण्यम छत्तीसगढ़ कैडर के 1987 बैच के आईएएस अधिकारी हैं और आंध्र प्रदेश से ताल्लुक रखते हैं।
इमरान की जमानत मंजूर, लाहौर हाईकोर्ट ने कहा था- पेश नहीं हुए तो गिरफ्तारी 
पाकिस्तान के पूर्व प्रधानमंत्री इमरान खान की जमानत अर्जी लाहौर हाईकोर्ट ने मंजूर कर ली। सोमवार शाम लाहौर हाईकोर्ट पहुंचे। खान के खिलाफ कई केस अलग-अलग अदालतों में चल रहे हैं। सोमवार को वे इलेक्शन कमीशन के दफ्तर बाहर हिंसक प्रदर्शन करने के मामले में पेश हुए।
पिछले हफ्ते शनिवार को लाहौर हाईकोर्ट के जज सुबह 10 बजे से रात 9 बजे तक खान का इंतजार करते रहे थे, लेकिन वो पेश नहीं हुए थे। इसके बाद हाईकोर्ट ने कह दिया था कि अगर वो सोमवार को पेश नहीं होंगे तो पुलिस को उनकी गिरफ्तारी से नहीं रोका जाएगा। पढ़ें पूरी खबर...
हरियाणा में त्रिपुरा के पूर्व CM का एक्सीडेंट, पंचर गाड़ी से टकराई बिप्लब देब की कार; बाल-बाल बचे
हरियाणा के पानीपत में त्रिपुरा के पूर्व CM और राज्यसभा सांसद और हरियाणा BJP के प्रभारी बिप्लब देव की गाड़ी हादसे का शिकार हो गई। गनीमत यह रही कि हादसे में पूर्व मुख्यमंत्री बिप्लब देव बाल-बाल बच गए। मगर, हादसे में उनके गनमैन त्रिपुरा पुलिस के इंस्पेक्टर को चोटें लगी है। जिन्हें इलाज के लिए नजदीक ही एक अस्पताल में भर्ती करवाया गया है। पढ़ें पूरी खबर...
पृथ्वी शॉ से भिड़ने वाली सपना गिल और तीन अन्य को जमानत मिली, सेल्फी को लेकर हुआ था विवाद
क्रिकेटर पृथ्वी शॉ से भिड़ने वाली सपना गिल और तीन अन्य लोगों को मुंबई कोर्ट से जमानत मिल गई है। इसके पहले कोर्ट ने इन्हें 14 दिनों की न्यायिक हिरासत में भेज दिया था। विवाद सेल्फी को लेकर शुरू हुआ था। सपना ने शॉ के दोस्तों पर उनके साथ क्लब में मारपीट करने का आरोप लगाया है।
इंडिगो की फ्लाइट में बम की सूचना, दिल्ली से देवगढ़ जा रही थी, लखनऊ डायवर्ट किया गया
दिल्ली से देवगढ़ जा रही इंडिगो की फ्लाइट 6ई 6191 को सोमवार को बम की धमकी मिलने के बाद लखनऊ डायवर्ट कर दिया गया। दोपहर 12.20 बजे फ्लाइट लखनऊ पहुंची। इंडिगो ने कहा सभी आवश्यक सिक्योरिटी प्रोटोकॉल का पालन किया गया और जांच के बाद 2.55 बजे प्लेन को टेकऑफ के लिए मंजूरी दे दी गई। इंडिगो जांच में सुरक्षा एजेंसियों के सभी नियमों का पालन कर रही है।
इसके पहले सोमवार को ही मुंबई से दिल्ली जा रही इंडिगो की फ्लाइट 6 E 6191 में भी बम होने की सूचना मिली थी। दिल्ली एयरपोर्ट पर विमान की लैंडिंग के बाद जांच की है। इसमें यह सूचना अफवाह निकली।
छत्तीसगढ़ में कांग्रेस नेताओं पर ED का छापा, कांग्रेस का आरोप- महाधिवेशन डिस्टर्ब करने की साजिश
छत्तीसगढ़ में कांग्रेस के कम से कम छह नेताओं के यहां प्रवर्तन निदेशालय-ED का छापा पड़ा है। केंद्रीय एजेंसी के अलग-अलग दस्तों ने सोमवार तड़के रायपुर और भिलाई में स्थित इन नेताओं के घरों पर दस्तक दी। छापे वाली जगह के बाहर पूरी गली में CRPF के जवान तैनात किये गए हैं। कांग्रेस ने इस कार्यवाही को उनका राष्ट्रीय महाधिवेशन डिस्टर्ब करने की साजिश बताया है। पढ़ें पूरी खबर...
छत्तीसगढ़-महाराष्ट्र सीमा पर फायरिंग, 2 जवान शहीद:ड्यूटी में तैनात थे, नक्सलियों ने अचानक किया हमला
छत्तीसगढ़-महाराष्ट्र सीमा पर नक्सलियों ने कायराना हरकत की है। यहां नक्सलियों ने ड्यूटी में तैनात जवानों पर फायरिंग कर दी। जिससे दोनों की मौके पर ही मौत हो गई है। दोनों चेक पॉइंट पर ड्यूटी कर रहे थे। तभी नक्सलियों ने हमला कर दिया। घटना के बाद नक्सली भाग निकले हैं। मामला बोरतलाब थाना क्षेत्र का है। पूरी खबर यहां पढ़ें...
दिल्ली में असदुद्दीन ओवैसी के घर पर पथराव 
AIMIM प्रमुख असदुद्दीन ओवैसी के दिल्ली वाले घर पर पथराव हुआ है। ओवैसी ने देर रात 1 बजे अपने घर पर हुए हमले के वीडियो ट्वीट किए। जिसमें उन्होंने लिखा- मेरे दिल्ली वाले घर पर फिर से हमला हुआ है। 2014 के बाद यह चौथी घटना है। इससे पहले जब मैं जयपुर से लौटा और मेरे घरेलू नौकर ने बताया कि बदमाशों के एक झुंड ने पथराव किया, जिससे खिड़कियां टूट गईं। दिल्ली पुलिस को इन्हें तुरंत पकड़ना चाहिए
यह चिंताजनक है कि यह एक हाई सिक्योरिटी जोन में हुआ है। मैंने पुलिस में शिकायत दी है और वे मेरे घर जांच करने पहुंच गए हैं।
इलाहाबाद हाईकोर्ट में डोलो-650 टैबलेट बनाने वाली दवा कंपनी के खिलाफ याचिका पर सुनवाई होगी
इलाहाबाद हाईकोर्ट में सोमवार को डोलो-650 टैबलेट बनाने वाली दवा कंपनी के खिलाफ शुक्रवार को दायर याचिका पर सुनवाई होगी। कंपनी पर कर्मचारी राज्य बीमा (ESI) में करोड़ों रुपए की ठगी का आरोप है।